કર્ક લગ્ન ચંદ્ર શાસિત હોઈ, આ લગ્નના જાતક ખૂબ ભાવનાશીલ વ્યક્તિત્વના માલિક હોય છે. કર્ક લગ્નમાં સપ્તમ ભાવનો માલિક શનિ બને છે, જાતકનો પોતાનો માલિક ગ્રહ ચંદ્ર બને છે. ચંદ્ર અને શનિ વચ્ચે મેળ ના હોવાથી કર્ક લગ્નના જાતકનું લગ્નજીવન ઉતારચઢાવ વાળું રહે છે. કર્ક લગ્નના જાતકો માટે શનિની મહાદશા પાર કરવી અઘરી હોય છે. જીવનની શરૂઆતમાં જો શનિની મહાદશા આવે તો જાતક ભણતર અને યુવાનીનો મહત્વનો સમય ખોઈ બેસે છે. શ્રીદેવીની જન્મકુંડળી પ્રમાણે તેઓએ શનિની મહાદશા અને શનિની અંતરદશામાં અંતિમ શ્વાસ લીધા. કર્ક લગ્નની કુંડળીમાં શનિ આઠમા (મૃત્યુ) અને સાતમાં ભાવ (મારક)નો માલિક બને છે. ગોચરના ગ્રહો જોઈએ તો શનિ કેતુ પરથી છઠા ભાવમાંથી પસાર થઇ રહ્યો છે. ગુરુ ચતુર્થ ભાવમાંથી પસાર થઇ રહ્યો છે, જે રાહુ સાથે નવમ-પંચમ થઇ રહ્યો છે. ગુરુએ જીવ છે, રાહુ પરથી તેનું ભ્રમણ જીવ પર આવનારી તકલીફનું સૂચન કરે છે. જયારે શનિ એટલે કે કર્મ કેતુ પરથી પસાર થતા, કર્મમાંથી મુક્તિનો સંકેત થાય છે. વિચારપુષ્પ: કોઈકે સાચું જ કહ્યું છે કે સ્ત્રીનું સૌન્દર્ય તેની આંખોમાં વસે છે, આ આંખો થકી જ સ્ત્રીના હ્રદય સુધી પહોંચી શકાય છે, જ્યાં પ્રેમનું ઝરણું વહી રહ્યું છે.